
CO2 fotoelektrokémiai átalakítása tüzelőanyagokká N-tartalmú vezető polimer elektródokon

Napjainkban a fokozódó energia- és környezetvédelmi problémák megoldása érdekében egyre nagyobb figyelem irányul a légköri CO2 mennyiségének csökkentésére. A számos módszer közül kiemelkedő jelentőségük van azoknak, melyek a CO2-ot közvetlenül tüzelőanyagokká (pl. metanol) alakítják. A CO2-redukciós folyamatok jelentős energiaigénye miatt előtérbe kerülnek a napenergiát használó eljárások, különös tekintettel a környezeti hőmérsékleten és légköri nyomáson működő fotoelektrokémiai módszerekre.
Munkám során négy elektromosan vezető polimer-alapú fotokatód (polipirrol, poli-(3,4-etiléndioxitiofén), polianilin, poli(N-metilanilin)) CO2 redukcióban mutatott fotoelektrokatalitikus aktivitását vizsgáltuk. Az elektrokémiai úton előállított polimer rétegek katalitikus viselkedését fotoelektrokémiai módszerekkel tanulmányoztuk. A N2 és CO2 atmoszférában felvett fotovoltammogramok összehasonlító elemzése alapján megállapítottuk, hogy a polianilin jelentős fotoelektrokatalitikus aktivitással rendelkezik a folyamatban, míg a másik három polimer fotoelektrokatalitikus hatást vizsgálati körülményeink között nem mutat. A polianilin esetén a redukciós termékek detektálását GC-MS technikával végeztük hosszú idejű fotoelektrolízist követően, melynek során alkoholok valamint aceton jelenlétét sikerült kimutatni.
Szakirodalmi adatok szerint a N-tartalmú polimerek jelenleg a CO2 legjobb szilárd fázisú adszorbensei között vannak, a szubsztrát molekula adszorpciója az elektród felületén pedig elősegíti a többelektronos redukciót. Ezeket a tényeket figyelembe véve, a vezető polimereken végrehajtott fotoelektrokémiai CO2 redukció mechanizmusának és feltételeinek felderítése érdekében CO2 adszorpciós méréseket végeztünk kvarckristály mikromérleg  segítségével mind a négy vizsgált polimer esetén. Ezek a vizsgálatok a polianilin és a polipirrol lényegesen nagyobb adszorpciós kapacitását mutatták a másik két polimerhez képest. A polianilin és a poli(N-metilanilin) vékonyrétegek esetén CO2 adszorpciós infravörös spektroszkópiás vizsgálatokat is végeztünk, mellyel információkat szereztünk a folyamat mechanizmusáról is.
A vezető polimerek párhuzamos fotoelektrokémiai és CO2 adszorpciós vizsgálatával megállapítottuk a vezető polimerek szerkezete és fotoelektrokémiai aktivitása közötti összefüggést, illetve rávilágítottunk arra a három fontos kritériumra, melyeknek a vezető polimereknek meg kell felelniük annak érdekében, hogy alkalmazhatóak legyenek fotoelektrokémiai CO2 redukcióban.



